Diari Oficial de la Generalitat Valenciana


Sumari del DOGV 3794, del 17-07-2000 (2000/5842)

ORDRE de 3 de juliol de 2000, de la Conselleria d'Economia, Hisenda i Ocupació, per la qual s'efectua la revocació parcial de l'Ordre de 29 de desembre de 1999, de la Conselleria d'Ocupació, en la qual s'aprova el calendari de festes locals, retribuïdes i no recuperables a la Comunitat Valenciana per a l'any 2000, a l'efecte de modificació de les festes de caràcter local als municipis de Vallada i Xàtiva, a la província de València, i al municipi d'Altura, a la província de Castelló.
--------------------------------------------------------------------------------------------------------------------------------------------------------------------------------------------------------------------------------------------------------------------------------------------------------------------------------------------------------------------------------------------------------------------------------------------------------------------------------------------------------

### Dades del document

Número de DOGV
:   3794

Data del DOGV
:   17-07-2000

Secció del DOGV
:   III. CONVENIS I ACTES - G) ALTRES ASSUMPTES

Número del document
:   2000/5842


Data del document
:   03-07-2000

Organisme emissor
:   Conselleria d'Economia, Hisenda i Ocupació

Tipus de document
:   Ordre

Anàlisi jurídica

 Descriptors 

:   * Xàtiva
    * Vallada
    * Altura
    * vacances retribuïdes
    * jornada de treball
    * legislació
    * dia festiu

ORDRE de 3 de juliol de 2000, de la Conselleria d'Economia, Hisenda i Ocupació, per la qual s'efectua la revocació parcial de l'Ordre de 29 de desembre de 1999, de la Conselleria d'Ocupació, en la qual s'aprova el calendari de festes locals, retribuïdes i no recuperables a la Comunitat Valenciana per a l'any 2000, a l'efecte de modificació de les festes de caràcter local als municipis de Vallada i Xàtiva, a la província de València, i al municipi d'Altura, a la província de Castelló. [2000/S5842]
  
En compliment del que disposa l'article 37.2 del text refós de la Llei de l'Estatut dels Treballadors, aprovat pel Reial Decret Legislatiu 1/1995, de 24 de març, i del que estableix l'article 46 del Reial Decret 2.001/1983, de 28 de juliol, sobre jornada de treball, jornades especials i descansos, la Conselleria d'Ocupació, a proposta dels ajuntaments interessats, va publicar, mitjançant l'Ordre de 29 de desembre de 1999 (DOGV número 3.700, de 2 de març de 2000), el calendari de festes locals no retribuïdes i no recuperables en l'àmbit de la Comunitat Valenciana per a l'any 2000.
  
Per part dels ajuntament de les localitats de Vallada i Xàtiva, a la província de València, i d'Altura, a la província de Castelló, es van formular propostes de modificació de les dates que en la citada ordre es consideraven festes locals, retribuïdes i no recuperables, en cada municipi dels citats.
  
Atés que la determinació de les festes locals en un municipi té rellevància no sols en l'aspecte laboral, sinó que també incideix en la determinació dels dies que es consideren hàbils a l'efecte del còmput de terminis administratius i judicials, en la vàlida realització d'actes processals per part dels poders públics i particulars, en l'obertura d'oficines públiques i jutjats, i també en els dies hàbils per al tràfic jurídic i mercantil, les propostes de modificació presentades sols podran afectar, per raons de seguretat jurídica i sobre la base de qüestions d'ordre públic, aquells dies que no hagen transcorregut en el moment de publicar-se aquesta ordre.
  
En aquest sentit, i tenint en compte que els dies 2 de maig, 25 d'abril i 25 de març, declarats inicialment festius en l'ordre abans citada, als municipis de Vallada, Xàtiva i Altura, ja han transcorregut en el moment de dictar-se aquesta ordre, la proposta de modificació del caràcter d'aquests dies no és susceptible de ser tinguda en compte, atesa la improcedència d'atorgar efectes retroactius a aquesta ordre, per la qual cosa no pertoca alterar-ne la consideració de festius.
  
En sentit contrari, i quant al dia 9 de setembre al municipi de Vallada, l'1 d'agost al de Xàtiva, i el 30 de setembre al d'Altura, el caràcter festiu dels quals pretén ser suprimir pels ajuntaments respectius, no hi ha obstacle legal per a accedir a allò sol·licitat, de manera que es pot traslladar el caràcter de festiu a uns altres dies proposats per la corporació local respectiva.
  
Sobre la base de les disposicions de l'article 105.1 de la Llei 30/1992, de Règim Jurídic de les Administracions Públiques i del Procediment Administratiu Comú, en la redacció feta per la Llei 4/1999, de 13 de gener, i atés que la modificació dels dies declarats festius que encara no han transcorregut no pertoca considerar-la com un acte de gravamen o desfavorable, ni conculca cap dret adquirit per la ciutadania ja que sols suposa la substitució d'uns dies per uns altres, procedeix accedir, en part, a allò sol·licitat.
  
En virtut de tot això, sentides prèviament les entitats locals interessades, i tenint en compte les competències en matèria de treball que s'atribueixen a la Conselleria d'Economia, Hisenda i Ocupació, en virtut del Decret 7/2000, de 22 de maig, del president de la Generalitat Valenciana,
  
ORDENE
  
Primer
  
Confirmar el caràcter de dia festiu, laborable i no recuperable, dels dies 2 de maig al municipi de Vallada, 25 d'abril al de Xàtiva i 25 de març al d'Altura.
  
Segon
  
Revocar el caràcter festiu, laborable i no recuperable, dels dies 9 de setembre al municipi de Vallada, 1 d'agost al de Xàtiva i 30 de setembre al d'Altura.
  
Tercer
  
Determinar com a festes locals, retribuïdes i no recuperables, els dies 8 de setembre al municipi de Vallada, 5 d'agost al de Xàtiva i 29 de setembre al d'Altura.
  
Contra el present acte que posa fi a la via administrativa, es podrà interposar, potestativament, recurs de reposició davant del mateix òrgan que ha dictat l'acte, en el termini d'un mes comptat des de l'endemà de la seua publicació, o bé un recurs contenciós administratiu davant el Tribunal Superior de Justícia de la Comunitat Valenciana, en el termini de dos mesos comptats des de l'endemà de la seua publicació. Tot això de conformitat amb allò que s'ha establit en els articles 116 i 117 de la Llei 30/1992, de 26 de novembre, del Règim Jurídic de les Administracions Publiques i del Procediment Administratiu Comú, i en els articles 10, 14 i 46 de la Llei 29/1998, de 13 de juliol, Reguladora de la Jurisdicció Contenciosa Administrativa, sense perjuí que s'utilitze qualsevol altra via que es considere oportuna.
  
València, 3 de juliol de 2000
  
El conseller d'Economia, Hisenda i Ocupació,